
1. Základné údaje

1.1. Číslo podľa štátneho zoznamu

Nie je evidované v štátnom zozname osobitne chránených častí prírody Slovenskej republiky. Bude uvedené po vyhlásení chráneného územia za chránené.
1.2. Príslušnosť k európskej sústave chránených území a územiam medzinárodného významu
Navrhované chránené územie sa neprekrýva s inými existujúcimi chránenými územiami národnej sústavy v zmysle § 17 ods. 1 zákona č. 543/2002 Z. z. o ochrane prírody a krajiny v znení neskorších predpisov (ďalej len „zákon o ochrane prírody“), ale nachádza sa v bezprostrednej blízkosti s  vlastným územím Národného parku (NP) Muránska planina, chráneným vtáčím územím Muránska planina – Stolica (SKCHVÚ017 Muránska planina – Stolica) a územím európskeho významu SKUEV0225 Muránska planina. V blízkom okolí chráneného územia sa nachádzajú aj ďalšie maloplošné chránené územia: národná prírodná rezervácia Hradová a chránený areál Vachtové jazierko.  

Územie CHA Rimava je územím európskeho významu – SKUEV0003 Rimava.

1.3. Kategória a názov územia
Názov územia: Rimava. Vyhlasuje sa v kategórii chránený areál (CHA) podľa § 21 zákona o ochrane prírody. Názov územia bol štandardizovaný rozhodnutím Úradu geodézie, kartografie a katastra Slovenskej republiky č. P-101/2009 z 12.1.2009.

Ochranné pásmo sa osobitne nevymedzuje.

1.4. Platný právny predpis o vyhlásení chráneného územia alebo medzinárodný doklad o zaradení lokality do sústavy území medzinárodného významu

Je súčasťou národného zoznamu území európskeho významu, ktorý bol schválený 17.3.2004 uznesením vlády Slovenskej republiky č. 239/2004 a vydaný výnosom Ministerstva životného prostredia Slovenskej republiky č. 3/2004 – 5.1 zo 14. júla 2004, ktorým sa vydáva národný zoznam území európskeho významu (ďalej len „výnos MŽP SR č. 3/2004-5.1“), kde bol v území ustanovený 4. stupeň ochrany. Rozhodnutím Komisie 2008/218/ES z 25. januára 2008 sa podľa smernice Rady 92/43/EHS z 21. mája 1992tc "z 21. mája 1992" o ochrane biotopov, voľne žijúcich živočíchov tc "o ochrane biotopov, voľne žijúcich živočíchov "a rastlín (ďalej len „smernica o biotopoch“) prijíma prvý aktualizovaný zoznam lokalít európskeho významu v alpskom biogeografickom regióne.
Územie je v súčasnosti zabezpečené štvrtým stupňom ochrany v zmysle § 15 zákona o ochrane prírody.
1.5. Celková výmera chráneného územia a jeho ochranného pásma
Výmera chráneného územia je 4,072 ha. Ochranné pásmo chráneného územia sa osobitne nevymedzuje.
1.6. Súčasný stav predmetu ochrany

1.6.1. Prírodné pomery

Geografická poloha:

Územie CHA Rimava sa nachádza v západnej časti Slovenského Rudohoria v okrese Rimavská Sobota. Zahŕňa rieku Rimava v jej hornom toku v úseku od severného okraja mesta Tisovec (k. ú. Tisovec) k obci Rimavská Píla (k. ú. Rimavská Píla). 
CHA Rimava je vymedzený na vodnom toku Rimava v úseku od 70,1 riečneho kilometra (rkm) po 74 rkm.
Hydrologické pomery: 
Rieka Rimava pramení na juhovýchodnom svahu Fabovej hole a v hornom úseku preteká mestom Tisovec, v ktorom sa do nej vlieva potok Furmanec. Spadá do povodia rieky Slaná. Z hľadiska litologickej charakteristiky sa rieka nachádza v oblasti vápencov a dolomitov s miernou prietočnosťou a hydrogeologickou produktivitou (Malík a kol. 2002).  

	Obrázok 1: potok Furmanec - pravostranný prítok rieky Rimava (foto: archív Správy NP Muránska planina)


Klimatické pomery:

Z hľadiska klimatickej klasifikácie sa územie nachádza v mierne teplej oblasti, v okrsku mierne teplom, vlhkom, vrchovinovom (Konček 1980). Z hľadiska členenia na klimato-geografické typy  (Tarábek 1980) sa jedná o lokalitu s horským typom klímy (subtyp mierne teplá klíma s priemernou teplotou v januári -3,5 až -6°C, priemernou teplotou v júli 17 až 17,5°C, a priemernými ročnými zrážkami 650–850 mm).  

Zoologická charakteristika:

Územie je významné z hľadiska výskytu populácií európsky významných druhov, ktoré v prvom rade predstavuje vzácna mihuľa potiská (Eudontomyzon danfordi), ktorej súvislý výskyt tu bol zdokumentovaný. Z radu žiab je tu predmetom ochrany kunka žltobruchá (Bombina variegata). Vodný tok rieky tu predstavuje vhodný lovný biotop pre druhy ako je  netopier ostrouchý (Myotis blythi), netopier obyčajný (Myotis myotis), netopier brvitý (Myotis emarginatus) a podkovár malý (Rhinolophus hipposideros). Ďalším vzácnym druhom z cicavcov je v tomto území vydra riečna (Lutra lutra). Rieka Rimava má v tejto časti zachovalý charakter s výskytom ďalších druhov medzinárodného aj národného významu. 

	Obrázok 2: rybárik riečny (Alcedo atthis) (foto: E. Hapl)


Vtáky: rybárik riečny (Alcedo atthis), strakoš obyčajný (Lanius collurio), žlna sivá (Picus canus), jastrab krahulec (Accipiter nisus), trsteniarik spevavý (Acrocephalus palustris), kalužiak riečny (Actitis hypoleucos), mlynárka dlhochvostá (Aegithalos caudatus), kačica chrapkavá (Anas crecca), kačica divá (Anas platyrhynchos), kačica chrapľavá (Anas querquedula), volavka popolavá (Ardea cinerea), myšiak hôrny (Buteo buteo), stehlík pestrý (Carduelis carduelis), stehlík zelený (Carduelis chloris), stehlík čížik (Carduelis spinus), kôrovník dlhoprstý (Certhia familiaris), vodnár potočný (Cinclus cinclus), glezg hrubozobý (Coccothraustes coccothraustes), vrana čierna (Corvus corone), kukučka jarabá (Cuculus canorus), ďateľ malý (Dendrocopos minor), strnádka žltá (Emberiza citrinella), slávik červienka (Erithacus rubecula), pinka lesná (Fringilla coelebs), pinka severská (Fringilla montifringilla), sojka škriekavá (Garrulus glandarius), krutihlav hnedý (Jynx torquilla), svrčiak riečny (Locustella fluviatilis), trasochvost biely (Motacilla alba), trasochvost horský (Motacilla cinerea), muchár sivý (Muscicapa striata), sýkorka belasá (Parus caeruleus), sýkorka bielolíca (Parus major), sýkorka čiernohlavá (Parus montanus), sýkorka lesklohlavá (Parus palustris), vrabec poľný (Passer montanus), žltochvost domový (Phoenicurus ochruros), kolibkárik čipčavý (Phylloscopus collybita), kolibkárik zelený (Phylloscopus trochiloides), kolibkárik sykavý (Phylloscopus sibilatrix), žlna zelená (Picus viridis), vrchárka modrá (Prunella modularis), hýľ lesný (Pyrrhula pyrrhula), kanárik poľný (Serinus serinus), brhlík lesný (Sitta europaea), penica čiernohlavá (Sylvia atricapilla), penica slávikovitá (Sylvia borin), penica hnedokrýdla (Sylvia communis), penica popolavá (Sylvia curruca), oriešok hnedý (Troglodytes troglodytes), kalužiak perlavý (Tringa ochropus).
Cicavce: netopier vodný (Myotis daubentonii), večernica hvízdavá (Pipistrellus pipistrellus), podkovár malý (Rhinolophus hipposideros), netopier obyčajný (Myotis myotis), netopier brvitý (Myotis emarginatus), netopier ostrouchý (Myotis blythi), ucháč sivý (Plecotus austriacus), vydra riečna (Lutra lutra)
Plazy: užovka fŕkaná (Natrix tessellata), užovka obojková (Natrix natrix), jašterica krátkohlavá (Lacerta agilis) 

Obojživelníky: skokan hnedý (Rana temporaria), ropucha bradavičnatá (Bufo bufo), kunka žltobruchá (Bombina variegata)
Ryby: pstruh potočný (Salmo trutta morpha fario), hlaváč pásoplutvý (Cottus poecilopus) 
Rastlinstvo:

Riečne koryto je na väčšine miest lemované drevinovou vegetáciou, viac alebo menej súvislou resp. roztrúsenými hlúčikmi drevín, ktoré tu plnia funkciu ochrany brehov a rovnako zabezpečujú vhodné prirodzené prostredie, v ktorom nachádzajú živočíchy vhodné úkryty a dostatok potravy. Rastie tu napríklad jelša lepkavá (Alnus glutinosa), vŕba krehká (Salix fragilis) a sprievodné kroviny ako je baza čierna (Sambucus nigra), čremcha obyčajná (Prunus padus), lieska obyčajná (Corylus avellana). Výskyt inváznych druhov rastlín ako napr. pohánkovec japonský (Fallopia japonica), netýkavka žliazkatá (Impatiens glandulifera) a zlatobyľ kanadská (Solidago canadensis) negatívne ovplyvňujú (polo)prírodný charakter (na miestach, kde sa ešte zachoval) toku Rimavy. 
1.6.2. Stručný opis predmetu ochrany
Predmetom ochrany sú druhy, ktoré v chránenom území nachádzajú vhodné podmienky pre dlhodobé prežívanie. Biotopy európskeho a národného významu v území neboli identifikované.
Predmetom ochrany sú biotopy druhov živočíchov európskeho významu: 

· Mihule:  mihuľa potiská (Eudontomyzon danfordi); 

· Obojživelníky: kunka žltoruchá (Bombina variegata); 

· Cicavce: netopier brvitý (Myotis emarginatus), netopier obyčajný (Myotis myotis), netopier ostrouchý (Myotis blythi), podkovár malý (Rhinolophus hipposideros), vydra riečna (Lutra lutra).
	MIHUĽA POTISKÁ (Eudontomyzon danfordi) 

	Druh európskeho významu, na Slovensku je rozšírený v povodí Tisy, v horných tokoch väčšiny čiastkových povodí: Slaná, Rimava, Čremošná, Bodva, Hornád, Veľká Biela voda, Vernársky potok, Hnilec, Topľa, Ondava, Ladomírka, Laborec, Okna, Ublianka, Luh, Ulička, Zbojský potok. Od ostatných druhov európskeho významu rodu Eudontomyzon sa odlišuje parazitickým spôsobom života a počtom myomér, ktoré sú prítomné v počte 58-70. Dospelé jedince dorastajú do dĺžky asi 190 mm a dožívajú sa zhruba 7 rokov. 

Na tento druh negatívne vplýva regulácia tokov, bariéry a znečistenie.

	Obrázok 3: mihuľa potiská (Eudontomyzon danfordi) 

(foto: E. Hapl)
	

	KUNKA ŽLTOBRUCHÁ (Bombina variegata)

	Druh európskeho významu. Dĺžka tela málokedy presahuje 50 mm. Brušnú stranu tela a končatín má zafarbenú sýtožlto, s nepravidelnými tmavými škvrnami. Rozmnožuje sa v menších stojatých vodách a periodických mlákach. Živí sa drobnými bezstavovcami. Dospieva v treťom roku a dožíva sa asi 15 rokov. Vyskytuje sa v pahorkatinách a pohoriach Slovenska od nadmorskej výšky 250 m n. m. po 1200 m n. m., ojedinele aj vyššie. Na druh negatívne vplýva regulácia drobných lesných potokov, odvodňovanie mokradí, priekop aj malej rozlohy a chemické ošetrovanie v blízkosti lokalít výskytu druhu.

	Obrázok 4: kunka žltobruchá (Bombina variegata) 

(foto: J. Kořínek)
	


	NETOPIER BRVITÝ (Myotis emarginatus)

Druh európskeho významu, je to relatívne malý netopier, je rozšírený po celej Európe, juhozápadnej a centrálnej Ázie a taktiež aj na severe Afriky. Na Slovensku sa vyskytuje najmä na juhu a na východe. V zimnom období bol nájdený aj v severnejších a západnejších oblastiach. Obýva lesné a pasienkové miesta, sady, vidiecke sídla. 

	Samičky vytvárajú oddelené kolónie so 100 - 200 jedincami. Samčeky žijú samostatne. Živí sa hmyzom, muchami, pavúkmi, morami. Svoju korisť zvyčajne loví z povrchu listov, rastlín, ale aj počas letu.  Loví v noci, vychádza po západe slnka a vracia sa približne jednu hodinu pre východom slnka. Je schopný letieť až 10 kilometrov. Jeho telo je dlhé 41 - 53 mm a rozpätie krídel sa pohybuje od 22 - 24 cm. Priemerne sa dožíva veku 14 rokov. Faktormi ohrozenia sú rušenie reprodukčných kolónií, nelegálny vstup do podzemných priestorov, kde sa nachádzajú zimoviská a používanie pesticídov na lovných biotopoch. 

	Obrázok 5: netopier brvitý (Myotis emarginatus) 

(foto: D. Löbbová)
	


	NETOPIER OBYČAJNÝ (Myotis myotis)

Druh európskeho významu, žije najmä v pahorkatinách, lesoch a v podkroviach, zriedkavo v podzemí.

	Rozpätie krídel je až 37 cm. Svoje hniezda si v obydliach buduje na povalách starých domov, pivniciach a štôlňach. V dobe letných mesiacov vytvára kolónie v miestach, kde nie je prievan. Niektoré kolónie majú až 1 000 jedincov. Miesta pre letné a zimné kolónie sú od seba veľmi vzdialené – až 90 km. Netopier loví za tmy približne vo výške okolo 5 až 8 metrov. Väčší hmyz, živí sa najmä nočnými motýľmi a chrobákmi, ktoré lokalizuje pomocou ultrazvuku. 

Faktormi ohrozenia sú nelegálny vstup a ich vyrušovanie v podzemných priestoroch, rekonštrukcie podkrovných priestorov miestach obývaných reprodukčnými kolóniami.  



	Obrázok 6: netopier obyčajný (Myotis myotis) 

(foto: D. Löbbová)
	


	NETOPIER OSTROUCHÝ (Myotis blythi)

	Druh európskeho významu, v lete zvyčajne obývajú podkrovia a jaskyne na juhu Slovenska, ale zimovať môžu na celom území Slovenska. Zimu síce prespávajú, ale môžu sa aj prebudiť. Lovia z povrchu pôdy, listov, trávy, zvyčajne na trávnatých a krovinatých miestach. Pri love lieta pomaly, nízko nad trávou a korisť chytí pri krátkom pristátí, chrústy loví aj počas letu. Živí sa hmyzom, najmä cvrčkami. Dĺžka tela netopiera ostrouchého je 54 - 76 mm a rozpätie krídel až 37 cm. Tento druh patrí medzi najrozšírenejšie vo svete. Ide o pomerne veľkého netopiera s dlhými, úzkymi ušami. Tento druh je veľmi spoločenský, samičky sa zhromažďujú vo veľkých kolóniách, kde v júni prichádzajú na svet mláďatá, presný čas však závisí od množstva potravy. Kolónie si vytvárajú aj na prezimovanie. Maximálny vek je 13 rokov. Faktormi ohrozenia sú nelegálny vstup a ich vyrušovanie v podzemných priestoroch, rekonštrukcie podkrovných priestorov miestach obývaných reprodukčnými kolóniami.  

	Obrázok 7: netopier ostrouchý (Myotis blythi) 

(foto: M. Ceľuch)
	


	PODKOVÁR MALÝ (Rhinolophus hipposideros)

Druh európskeho významu, výskyt podkovára malého na Slovensku je viazaný predovšetkým na teplejšie oblasti s dostatkom podzemných priestorov vhodných pre zimovanie a úkryt. Vyskytuje sa najmä v nižších a stredných polohách. Rozsiahle nížiny nevyhľadáva.

	Pôvodnými letnými úkrytmi podkovára malého boli krasové jaskyne, od stredoveku však začal využívať povaly budov, najmä zámkov a kostolov. V zimnom období vyhľadáva jaskyne, štôlne a pivnice. Zimuje v teplejších jaskynných priestoroch s minimálnym prúdením vzduchu a s teplotou 6 až 9 °C a takmer 100 % vlhkosťou. Hlavnú časť potravy tvoria nočné motýle a dvojkrídlovce. Faktormi ohrozenia sú nevhodná rekonštrukcia a výskyt predátorov v podkrovných a podzemných priestoroch obývaných týmito netopiermi. 

	Obrázok 8: podkovár malý (Rhinolophus hipposideros) 

(foto: G. Demeter)
	

	VYDRA RIEČNA (Lutra lutra)

	Druh európskeho významu, obýva tečúce aj stojaté vody. Hlavnou potravou sú menšie ryby, žaby, raky, myši, hmyz a drobné vtáky. Môžu sa dožiť 10-15 rokov. Druh sa vyskytuje takmer na celom území Slovenska s výnimkou jeho západnej a juhovýchodnej časti. Faktormi ohrozenia sú regulácie tokov, odstraňovanie brehových porastov, bariéry na vodných tokoch a znečistenie tokov.

	Obrázok 9: podkovár malý (Rhinolophus hipposideros) 

(foto: M. Macek)
	


1.6.3. Hodnotenie stavu predmetu ochrany, stanovenie priorít ochrany

Hodnotenie stavu druhov európskeho významu, ktoré sú uvedené ako predmet ochrany územia, podľa správy v zmysle článku 17 smernice o biotopoch, aktualizovanej v roku 2013, je uvedené v nasledovnej tabuľke.
Tabuľka č. 1: Hodnotenie stavu predmetov ochrany
	Bioregión
	Druh
	Relatívna početnosť v území
	Zachovalosť populácie v území
	Stav izolovanosti populácie v území
	Celkový stav populácie v území
	Stav druhu na úrovní biogeografického regiónu
	Cieľ ochrany v rámci územia
	Priorita

	Alpský
	Eudontomyzon danfordi
	C
	B
	C
	B
	U1
	Nutné zlepšenie stavu v území
	vysoká

	Alpský
	Bombina variegata
	C
	C
	C
	B
	U1
	Nutné zlepšenie stavu v území
	stredná

	Alpský
	Myotis emarginatus
	C
	B
	C
	B
	FV
	Nutné udržanie stavu v území
	stredná

	Alpský
	Myotis myotis
	D
	-
	-
	MV
	U1
	Nutné udržanie stavu v území
	stredná

	Alpský
	Myotis blythi
	D
	-
	-
	MV
	U1
	Nutné udržanie stavu v území
	stredná

	Alpský
	Rhinolophus hipposideros
	D
	-
	-
	MV
	U1
	Nutné udržanie stavu v území
	stredná

	Alpský
	Lutra lutra
	C
	B
	C
	B
	U1
	Nutné udržanie stavu v území
	stredná


Vysvetlivky:

Relatívna početnosť v území: A ≤ 100 %, B ≤ 15%, C ≤ 2%, D nevýznamná

Zachovalosť populácie v území: A vynikajúca, B dobrá, C priemerná

Stav izolovanosti populácie v území: A izolovaná, B marginálna, C rozšírená

	A
	B
	C
	MV


Celkový stav populácie v území:

A vynikajúci, B dobrý, C priemerný, MV marginálny výskyt 
	FV
	U1
	U2
	XX


Stav druhu na úrovni geografického regiónu: 

FV priaznivý, U1 nepriaznivý – nevyhovujúci, U2 nepriaznivý – zlý, XX neznámy 

Medzi priority ochrany patrí hlavne zabezpečenie priaznivých podmienok pre záujmové druhy, ktoré sú predmetom ochrany a to zachovaním prírodných podmienok a postupným zlepšením priechodnosti úseku rieky, na ktorom sa momentálne vyskytujú migračné bariéry, a zamedzením vplyvu a vypúšťania odpadových látok do toku.
1.6.4. Hodnotenie ďalších osobitných záujmov ochrany prírody a krajiny v území

V území boli zistené nasledovné biotopy druhov živočíchov európskeho významu: 

Plazy: jašterica krátkohlavá (Lacerta agilis), užovka fŕkaná (Natrix tessellata); 

Cicavce: bobor európsky (Castor fiber), netopier vodný (Myotis daubentonii), ucháč sivý (Plecotus austriacus), večernica malá (Pipistrellus pipistrellus); 

Vtáky: rybárik riečny (Alcedo atthis), strakoš obyčajný (Lanius collurio), žlna sivá (Picus canus). 
Poznámka: druhy európskeho významu sú vyznačené hrubo.
V území boli zistené nasledovné biotopy druhov živočíchov národného významu: 

Obojživelníky: skokan hnedý (Rana temporaria), ropucha obyčajná (Bufo bufo); 

Plazy: užovka obojková (Natrix natrix); 

Vtáky: jastrab krahulec (Accipiter nisus), trsteniarik spevavý (Acrocephalus palustris), kalužiak riečny (Actitis hypoleucos), mlynárka dlhochvostá (Aegithalos caudatus), kačica chrapkavá (Anas crecca), kačica divá (Anas platyrhynchos), kačica chrapľavá (Anas querquedula), volavka popolavá (Ardea cinerea), myšiak hôrny (Buteo buteo), stehlík pestrý (Carduelis carduelis), stehlík zelený (Carduelis chloris), stehlík čížik (Carduelis spinus), kôrovník dlhoprstý (Certhia familiaris), vodnár potočný (Cinclus cinclus), glezg hrubozobý (Coccothraustes coccothraustes), vrana čierna (Corvus corone), kukučka jarabá (Cuculus canorus), ďateľ malý (Dendrocopos minor), strnádka žltá (Emberiza citrinella), slávik červienka (Erithacus rubecula), pinka lesná (Fringilla coelebs), pinka severská (Fringilla montifringilla), sojka škriekavá (Garrulus glandarius), krutihlav hnedý (Jynx torquilla), svrčiak riečny (Locustella fluviatilis), trasochvost biely (Motacilla alba), trasochvost horský (Motacilla cinerea), muchár sivý (Muscicapa striata), sýkorka belasá (Parus caeruleus), sýkorka bielolíca (Parus major), sýkorka čiernohlavá (Parus montanus), sýkorka lesklohlavá (Parus palustris), vrabec poľný (Passer montanus), žltochvost domový (Phoenicurus ochruros), kolibkárik čipčavý (Phylloscopus collybita), kolibkárik zelený (Phylloscopus trochiloides), kolibkárik sykavý (Phylloscopus sibilatrix), žlna zelená (Picus viridis), vrchárka modrá (Prunella modularis), hýľ lesný (Pyrrhula pyrrhula), kanárik poľný (Serinus serinus), brhlík lesný (Sitta europaea), penica čiernohlavá (Sylvia atricapilla), penica slávikovitá (Sylvia borin), penica hnedokrýdla (Sylvia communis), penica popolavá (Sylvia curruca), oriešok hnedý (Troglodytes troglodytes), kalužiak perlavý (Tringa ochropus). 

Uvedené druhy nie sú predmetom ochrany, avšak aktívne alebo len čiastočne využívajú toto územie.

V území boli zistené aj druhy, ktoré nie sú klasifikované ako chránené a teda nie sú súčasťou prílohy č. 4 k vyhláške č. 24/2003 Z. z., avšak predmet ochrany mihuľa potiská je priamo troficky naviazaná na tieto druhy: 

Ryby:  pstruh potočný (Salmo trutta morpha fario), hlaváč pásoplutvý (Cottus poecilopus).  
1.7. Výsledky komplexného zisťovania stavu lesa

Kapitola sa nevypracováva nakoľko lesné porasty v predmetnom chránenom území nie sú evidované.
2. Socioekonomické pomery (využívanie územia a jeho okolia) pozitívne a negatívne faktory

2.1. Historický kontext
Rieka Rimava v jej hornom úseku, ktorý je súčasťou sústavy Natura 2000 (SKUEV0003 Rimava) bola v minulosti čiastočne zregulovaná a to v časti úseku, ktorý vedie priamo intravilánom mesta Tisovec. Regulácia prebehla formou spevnenia brehov a dna kamenno-betónovými tvárnicami, pričom na zníženie prietočnosti boli vybudované kaskády (vodné stupne), ktoré zároveň predstavujú migračnú bariéru pre vodné živočíchy s dôrazom na druh mihuľa potiská (Eudontomyzon danfordi) a tak sú považované za negatívny faktor. Druhá časť rieky v k. ú. Rimavská Píla je prirodzeného charakteru so zachovalými meandrami, kde záujmové živočíchy nachádzajú optimálne životné podmienky. Na celom záujmovom úseku rieky Rimava bol v minulosti realizovaný rybolov. V minulosti dochádzalo takisto aj k bagrovaniu riečneho koryta, čo pôsobilo negatívne na vývinové štádia vodných živočíchov, dôsledkom odstránenia ich živného substrátu.   

	Obrázok 10: Zobrazenie Tisovca na leteckej snímke z roku 1950 (pred reguláciou rieky Rimava). (http://mapy.tuzvo.sk/HOFM/)


2.2. Stručný opis aktuálneho stavu

	Obrázok 11: Migračná bariéra (foto: E. Hapl)


Predmetné územie nezasahuje do lesného pôdneho fondu, nevyužíva sa na poľnohospodárske účely, nevykonáva sa v ňom žiadna ťažobná činnosť. Chránené územie priamo prechádza intravilánom mesta Tisovec. Samotné územie nie je využívané na rekreačné účely. Ako je uvedené v kapitole 2.1, časť chráneného územia bola v minulosti úplne alebo čiastočne zregulovaná. V časti chráneného územia, ktoré prechádza priamo mestom Tisovec, sa tak aj v súčasnosti nachádzajú migračné bariéry, ktoré je nevyhnutné v budúcnosti priebežne systematicky odstraňovať a tak zlepšiť podmienky pre migráciu vodných živočíchov. Riečne dno je tvorené prevažne kamenitým, miestami štrkovito-piesčitým substrátom, čo predstavuje vhodné podmienky pre neresenie a vývoj vajíčok druhu mihuľa potiská (Eudontomyzon danfordi). Práve preto je táto lokalita významná z hľadiska výskytu i vhodných reprodukčných podmienok tohto druhu, ktorej migrácia je do výraznej miery obmedzená bariérovými prvkami na toku.
Pozdĺž brehových porastov bola evidovaná prítomnosť inváznych druhov rastlín ako pohánkovec japonský (Fallopia japonica), zlatobyľ kanadská (Solidago canadensis), netýkavka žliazkatá (Impatiens glandulifera), ktoré je takisto potrebné postupne odstraňovať. V zmysle § 7b ods. 3 zákona o ochrane prírody je povinný odstraňovať invázne druhy rastlín vlastník, správca alebo užívateľ pozemku. Na túto povinnosť ho môže upozorniť orgán ochrany prírody alebo obec, v ktorej katastrálnom území sa pozemok s výskytom inváznych druhov rastlín nachádza (§ 7b ods. 4 zákona o ochrane prírody). 

	Obrázok 12: pohánkovec japonský (Fallopia japonica)

(foto: D. Blanár)
	Obrázok 13: zlatobyľ kanadská (Solidago canadensis)

(foto: D. Blanár)
	Obrázok 14: netýkavka žliazkatá (Impatiens glandulifera)

(foto: D. Blanár)

	Obrázok 15 (foto: A. Trebulová)


Významná je prítomnosť brehových porastov alebo jednotlivo rastúcich stromov, ktoré vytvárajú vhodné podmienky pre prítomnosť druhov netopierov a vtáctva. Preto je dôležité ich zachovanie.
V súčasnosti je predmetné územie v správe Slovenského vodohospodárskeho podniku š.p. Banská Štiavnica (Odštepný závod Banská Bystrica, Správa povodia Slanej, Rimavská Sobota), ktorý v zmysle zákona NR SR č. 364/2004 Z. z. o vodách a o zmene zákona SNR č. 372/1990 Zb. o priestupkoch v znení neskorších predpisov (ďalej len „vodný zákon“) vykonáva v území bežnú starostlivosť o vodný tok a pobrežné pozemky (udržiavanie a čistenie koryta, odstraňovanie naplavenín, ľadových a iných prekážok a dočasných ostrovov z vodného toku s cieľom zabezpečiť nehatený odtok a prietok, udržiavanie alebo odstraňovanie brehových porastov, spevňovanie brehov, sledovanie  odberu a vypúšťania odpadových vôd a pod.). Pri vykonávaní niektorých týchto činností (najmä pri úprave a udržiavaní koryta, spevňovaní brehov, prípadne odstraňovaní brehových porastov) však môže dôjsť k ohrozeniu zachovania priaznivého stavu predmetov ochrany, preto je nevyhnutná spolupráca správcu vodného toku pri vykonávaní správcovských činností s orgánom, resp. organizáciou ochrany prírody. Z piatich migračných bariér, ktoré boli identifikované v chránenom území, iba dve sú vedené v majetku SVP š.p.. Pri ostatných troch bariérach nie je vlastník známy.  
Vodný tok Rimavy, vrátane chráneného územia je využívaný na rybolov, ktorý predstavuje v súčasnosti jediné špecifické socioekonomické využitie chráneného územia. Z hľadiska rybolovu je predmetné územie súčasťou troch zväzových revírov Miestnej organizácie Slovenského rybárskeho zväzu (MO SRZ) Tisovec, ktorá je ich užívateľom: Rimava č. 5, revír č. 3-3290-4-1, charakter: losový – pstruhový, účel: lovný; Rimava č. 6 (Tisovská Rimava), revír č. 3-3310-4-3, charakter: lososový – pstruhový, účel: chránená rybárska oblasť; Rimava č. 7, revír č. 3-3320-4-1, charakter: lososový – pstruhový, účel: lovný. Výkon rybárskeho práva sa riadi zákonom č. 139/2002 Z. z. o rybárstve v znení neskorších predpisov. V zmysle § 6 ods. 1 tohto zákona je užívateľ rybárskeho revíru povinný zarybňovať rybársky revír podľa zarybňovacieho plánu, ktorý schvaľuje Ministerstvo pôdohospodárstva a rozvoja vidieka SR. Zarybňovací plán rybárskeho revíru vypracúva užívateľ a predkladá ho na schválenie ministerstvu do 31. marca kalendárneho roka. Schválený zarybňovací plán je pre užívateľa záväzný a musí zaručovať ochranu pôvodného genofondu rýb. Ichtyologický prieskum vykonaný v máji 2015 preukázal, že pri zarybňovaní vodného toku Rimavy sa využívajú aj nepôvodné druhy rýb, konkrétne pstruh dúhový (Oncorhynchus mykkis). Z dôvodu ochrany prirodzeného druhového zloženia ekosystému chráneného územia je potrebné vykonať odlov, resp. eliminácia početnosti tohto nepôvodného druhu a pri vypracovávaní a realizácii zarybňovacích plánov v ďalších rokoch počítať s využitím výlučne pôvodných druhov rýb.

	Obrázok 16: pstruh potočný (Salmo trutta m. fario)

(foto: E. Hapl)
	Obrázok 17: hlaváč pásoplutvý (Cottus poecilopus)

(foto: E. Hapl)


Na obidva tieto druhy je priamo troficky (potravne) viazaná mihuľa potiská, ktorá je jedným z hlavných predmetov ochrany v CHA Rimava.
Chránené územie prebieha pozdĺž cesty I. triedy č. 72 vedúcej z Brezna cez Tisovec do Rimavskej Soboty. Na dvoch miestach dochádza ku križovaniu chráneného územia a cesty (premostenie vodného toku mostnými objektami). Chránené územie na niektorých miestach čiastočne zasahuje aj do ochranného pásma tejto cesty, ktoré tvorí 20 m pás od osi vozovky. Dotknutý úsek cesty je vo vlastníctve štátu a jeho správu v súlade s § 3d ods. 5 písm. b) zákona č. 135/1961 Zb. o pozemných komunikáciách v znení neskorších prepisov (ďalej len „cestný zákon“) vykonáva Slovenská správa ciest (dislokovaná organizačná zložka: Investičná výstavba a správa ciest Banská Bystrica), teda právnická osoba na tento účel zriadená. K stretom záujmov môže potenciálne dôjsť pri údržbe cesty a mosta, výrube cestnej zelene, preto tieto správcovské činnosti je potrebné vykonávať v súčinnosti s orgánom, resp. organizáciou ochrany prírody.

	Obrázok 18:  Komunálny odpad v rieke Rimava  (foto: A. Trebulová)


Vodný tok Rimava, vrátane chráneného územia, je celoročne znečisťovaný komunálnym odpadom. Ide o nezákonné umiestňovanie komunálneho odpadu, ktoré je v rozpore so zákonom č. 79/2015 Z. z. o odpadoch a o zmene a doplnení niektorých zákonov (ďalej len „zákon o odpadoch“). Komunálny odpad má viacero negatívnych vplyvov a to nielen na vlastné chránené územie, ale aj na celý vodný tok:

· V dôsledku ukladania komunálneho odpadu napr. na priečnej prekážke v toku môže najmä v nižších neregulovaných úsekoch vodného toku dôjsť k zúženiu prietočného profilu vodného toku a následne k jeho vybreženiu a ekonomickým škodám. 

· Môže dôjsť ku kontaminácii vody. 
· Odpad môže pôsobiť ako pasca pre viaceré živočíšne druhy. 
· Odpad má negatívny vizuálny dopad v krajine a tým znižuje turistickú atraktivitu územia.

· Spôsobuje zvyšovanie nákladov mesta Tisovec na odpadové hospodárstvo, čo následne môže viesť k zvyšovaniu poplatkov za odpady pre obyvateľstvo. Je potrebné pravidelne zabezpečovať likvidáciu tohto odpadu z vodného toku a v zmysle zákona o odpadoch pokiaľ orgán štátnej správy odpadového hospodárstva nezistí počas konania osobu zodpovednú za nezákonné umiestnenie odpadu, je povinná toto zneškodnenie komunálneho odpadu na vlastné náklady zabezpečiť obec, na území ktorej bol tento odpad umiestnený (§ 15 ods. 14 písm. a). 

Preto je dôležité vykonávať preventívne opatrenia, ktoré by zabránili opätovnému znečisťovaniu chráneného územia – osvetu medzi obyvateľmi mesta Tisovec, zriadenie hliadok alebo osadenie kamerového systému a pod. 
2.3. Návrh zásad a opatrení využívania územia a jeho okolia z hľadiska cieľov ochrany
Vzhľadom na to, že ide o pomerne malé územie s výmerou 4,072 ha a súčasťou chráneného územia je vodný tok a porasty vzrastlej brehovej a sprievodnej vegetácie lemujúce koryto vodného toku, v chránenom území sa vymedzuje iba jeden ekologicko-funkčný priestor – vodný tok, na ktorý sú pobytovo, či troficky viazané všetky predmety ochrany. Do tohto ekologicko-funkčného priestoru boli zahrnuté všetky parcely – t.j. parcely vedené v katastri nehnuteľností ako vodné plochy, ale aj parcely, ktoré sú v katastri vedené ako záhrady, zastavané plochy a nádvoria a ostatné plochy a to z dôvodu nesúladu evidencie druhu pozemku v katastri a skutkového stavu (na parcele sa reálne nachádza vodný tok). Zóny sa v území nevymedzujú.

Tabuľka č. 2: Prehľad ekologicko-funkčných priestorov na území CHA Rimava
	Kód EFP
	Názov EFP
	Prehľad biotopov patriacich do EFP
	Špecifické socioekonomické využitie územia

	EFP
	Vodný tok
(Vodné plochy vrátane porastov vzrastlej brehovej a sprievodnej vegetácie lemujúcich koryto vodného toku)
	Biotop druhov európskeho významu:

· mihuľa potiská (Eudontomyzon danfordi) 

· kunka žltoruchá (Bombina variegata)
· netopier brvitý (Myotis emarginatus)

· netopier obyčajný (Myotis myotis)
· netopier ostrouchý (Myotis blythi)

· podkovár malý (Rhinolophus hipposideros)
· vydra riečna (Lutra lutra)
	rybolov


Na základe vyhodnotenia historického stavu a aktuálneho stavu využívania územia a jeho okolia je možné identifikovať viacero faktorov, ktoré majú alebo môžu mať priamy alebo nepriamy vplyv na stav biotopov druhov, ktoré sú predmetom ochrany:

1. Vybudovaná regulácia časti vodného toku – prítomnosť piatich bariér (líniové a priečne prekážky), ktoré narušujú pozdĺžnu spojitosť rieky, pričom negatívne ovplyvňujú migráciu vodných živočíchov, čím spôsobujú obmedzenie prirodzeného toku genetického materiálu pri záujmových druhoch živočíchov (ryby, mihule).
2. V oblasti vodného hospodárstva môžu niektoré činnosti správcu vodného toku vyplývajúce z vodného zákona negatívne ovplyvniť priaznivý stav biotopov druhov, ktoré sú predmetom ochrany. Medzi takéto činnosti patrí najmä: zasahovanie do brehových porastov – najmä odstraňovanie brehových porastov, zásahy do riečneho koryta – najmä bágrovanie riečneho dna, regulácia vodných tokov vrátane spevňovania brehov.  
3. V oblasti odpadového hospodárstva môže dôjsť k zhoršeniu kvality vody vo vodnom toku a tým k zhoršeniu priaznivého stavu biotopov druhov, ktoré sú predmetom ochrany a to v dôsledku kontaminácie vodného toku odpadovými vodami napr. pri náhodnom úniku z čistiarne odpadových vôd, alebo chemickými látkami (pesticídami) využívanými v lesníctve, alebo posypovým materiálom ciest, pokiaľ sa použijú v blízkosti vodného toku. Tiež dochádza k znečisťovaniu vodného toku komunálnym odpadom. Zhoršenie kvality vody vo vodnom toku môže mať priamy vplyv na organizmy žijúce priamo vo vodnom toku (môže dôjsť k úhynu jedincov mihule potiskej), ako aj nepriamy vplyv na organizmy, ktoré sú potravne viazané na vodný tok (napr. pri úhyne rýb v dôsledku otravy sa zníži dostupnosť potravy pre vydru riečnu). 
4. Dochádza k ohrozeniu alebo strate prirodzeného druhového zloženia ekosystému v dôsledku šírenia sa viacerých inváznych druhov rastlín (napr. pohánkovec japonský, zlatobyľ kanadská, netýkavka žliazkatá) pozdĺž brehových porastov, ako aj zarybňovaním vodného toku Rimavy nepôvodnými druhmi rýb (konkrétne pstruhom dúhovým).
Chránené územie a jeho okolie musí byť využívané tak, aby sa zachoval, prípadne zlepšil priaznivý stavu biotopov druhov, ktoré sú v CHÚ predmetom ochrany. Aby bolo možné dosiahnuť zlepšenie a udržať priaznivý stav biotopov druhov, je potrebné realizovať v chránenom území nasledovné opatrenia:

Asanačný zásah:

· Zabezpečenie odstránenia existujúcich bariér na vodnom toku v súvislosti so zlepšením migračných možností pre záujmové druhy vodných živočíchov nasledovne:

1. Vypracovať návrh pre elimináciu líniovej migračnej prekážky a priečnych prekážok č. 3 a 4 – ide o najnáročnejšiu časť opatrení.

2. Vypracovať návrh na úpravu bariéry č. 1 – podľa výsledkov pozorovania migrácie by stačilo na pravej strane bariéry vybudovať betónový - rampový – bezprepážkový – stiesnený rybovod. Rybovod by mal mať stúpanie a dĺžku takú, aká je v nábehovej časti betónového podkladu pod kaskádou (prípadne mierne väčšie). Úseky o tejto dĺžke a sklone by sa striedali s betónovymi bazénikmi /priehlbňami o dĺžke cca 20 cm a šírke 20 cm. Takýto rybovod by stačil na migráciu mihule potiskej a hlaváča pásoplutvého a podľa pozorovania migrácie by vyústenie rybovodu tieto druhy našli. Pstruh bariéru dokáže prekonať. Ak by to bolo možné a stupeň už v súčasnosti na vodnom toku neplní žiadnu funkciu, je vhodné túto bariéru spriechodniť, resp. odstrániť po celej šírke. Realizácia rybovodu by nemala byť náročná ani časovo ani finančne – dopad by to malo predovšetkým metodický – ak by bol účinný, malo by zmysel sledovať migráciu na všetkých bariérach, čo by značne ušetrilo náklady na budovanie rybovodov. Na tejto bariére by sa rybovod bez monitoringu migrácie navrhoval v iných dimenziách a samozrejme vo vyššej finančnej náročnosti.
3. Spracovať návrh na úpravu bariéry č. 2 rovnakým spôsobom ako pre bariéru č.1 na jednej strane bariéry alebo po celej šírke vodného toku.

4. Identifikovať a spojiť sa so správcom odberného objektu – migračná bariéra č. 5 a v rámci rekonštrukcie tohto objektu (objekt je v stave, kedy bude v dohľadnej dobe  potrebná rekonštrukcia) spracovať návrh spriechodnenia tejto bariéry. Bariéra je pravdepodobne nepriechodná pre všetky druhy – teda aj pstruha. Bariéra by mohla byť odstránená výstavbou tzv. štetinového rybovodu, alebo v prípade územnej rezervy a súhlasu so správcom výstavbou biokoridorov.

Regulačné zásahy a preventívne opatrenia:

· Zamedzenie akýchkoľvek zásahov do riečneho koryta (najmä zásahy za účelom odberu riečneho materiálu – bagrovanie riečneho štrku), ktoré by mohli mať negatívny vplyv na predmet ochrany.
· V prípade potreby rekonštrukčných a asanačných prác povoľovať a realizovať práce s pozitívnym dopadom pre výskyt cieľových druhov. Zamedziť zásahu do prirodzených meandrov rieky (napriamovanie toku).
· Odstraňovanie komunálneho odpadu nachádzajúceho sa v riečnom koryte – vyzvať samosprávu mesta Tisovec k vyčisteniu toku a vypracovaniu návrhu opatrení zamedzujúcich opätovnému vzniku znečistenia (hliadky, kamery a oznamy). 
· Revitalizácia starých záťaží (napr. opustené ťažbové priestory, odkaliská, haldy, výsypky, odvaly, skládky).
· Realizácia opatrení pre zlepšenie stavu kvality vôd – zabezpečenie korektného chodu ČOV v súvislosti s nápravnými opatreniami manipulačného poriadku ČOV, zamedzenie náhodných únikov odpadových vôd do riečneho koryta, usmernenie aplikácie chemických látok (pesticídov) v lesných porastoch takým spôsobom, aby sa predišlo náhodnému úniku látok do predmetného vodného toku.
· Obnova prívodných kanálov, mŕtvych ramien za účelom zavodnenia okolitých mokraďových biotopov.
· Odstraňovanie inváznych druhov rastlín.
· Odstraňovanie nepôvodných druhov drevín pri údržbe brehových porastov.
· Odlov, resp. eliminácia početnosti nepôvodného druhu pstruh dúhový (Oncorhynchus mykkis).
· Uplatňovanie pôvodných druhov drevín pri obnove brehových porastov.
· V prípade brehových porastov zabezpečiť ich zachovanie, kvôli zachovaniu životného priestoru pre záujmové druhy netopierov, ktoré sú predmetom ochrany. 

· Preventívna kontrola a monitoring migrácie záujmových druhov vodných živočíchov so zameraním na druh mihuľa potiská a iných druhov rýb (pstruh potočný, hlaváč pásoplutvý), na ktoré je prítomnosť mihule priamo troficky naviazaná.

· Zvyšovať povedomie verejnosti o hodnotách a potrebách ochrany územia s cieľom eliminovať negatívne vplyvy, ktoré ohrozujú alebo by mohli ohroziť predmety ochrany v území.
3. Ciele starostlivosti a opatrenia na ich dosiahnutie

3.1. Stanovenie dlhodobých cieľov starostlivosti v nadväznosti na ekologicko-funkčné priestory a zóny

Vzhľadom na to, že ide o pomerne malé územie s výmerou 4,072 ha a súčasťou chráneného územia je vodný tok a porasty vzrastlej brehovej a sprievodnej vegetácie lemujúce koryto vodného toku, v chránenom území sa vymedzuje iba jeden ekologicko-funkčný priestor – vodný tok, na ktorý sú pobytovo i troficky viazané všetky predmety ochrany. Zóny v území nie sú vymedzené.

Dlhodobý cieľ starostlivosti: Zachovanie alebo zlepšenie a následne udržanie stavu druhov európskeho významu, ktoré sú predmetom ochrany územia.
3.2. Stanovenie operatívnych cieľov v nadväznosti na ekologicko-funkčné priestory a zóny

Operatívny cieľ 1: Dosiahnuť zlepšenie stavu biotopu druhov mihuľa potiská (Eudontomyzon danfodi) a kunka žltobruchá (Bombina variegata) zo stavu B do stavu A (vynikajúci), minimálne na časti územia do roku 2035 a na ostatnom území do roku 2047.
Operatívny cieľ 2: Udržanie stavu B (dobrý) biotopu druhu vydra riečna (Lutra lutra).
Operatívny cieľ 3: Zachovať stav B (dobrý) biotopu druhu netopier brvitý (Myotis emarginatus) a zachovať v území prítomnosť druhov netopier obyčajný (Myotis myotis), netopier ostrouchý (Myotis blythi), podkovár malý (Rhinolophus hipposideros).
Operatívny cieľ 4: Zachovať brehové porasty a sprievodnú vegetáciu a zlepšiť ich kvalitu s dôrazom na prirodzené druhové zloženie.
Operatívny cieľ 5: Zlepšiť podmienky pre prirodzené druhové zloženie územia elimináciou nepôvodných druhov živočíchov.

Operatívny cieľ 6: Zvýšenie povedomia verejnosti o hodnotách a potrebách ochrany územia s cieľom eliminovať negatívne vplyvy, ktoré ohrozujú alebo by mohli ohroziť predmety ochrany v území.
3.3. Rámcové plánovanie a modely hospodárenia pre lesné biotopy

Kapitola sa nevypracováva nakoľko lesné porasty v predmetnom chránenom území nie sú evidované.

3.4. Navrhované opatrenia, stanovenie harmonogramu ich plnenia, určenie subjektu zodpovedného za nich, stanovenie merateľných indikátorov ich plnenia
Navrhované opatrenia, harmonogram ich plnenia, určenie subjektu zodpovedného za ich plnenie a stanovenie merateľných indikátorov plnenia sú uvedené v tab. č. 3 - 8.

Tabuľka č. 3: Navrhované opatrenia, stanovenie harmonogramu ich plnenia, určenie subjektu zodpovedného za nich, stanovenie merateľných indikátorov ich plnenia – operatívny cieľ 1
	Operatívny cieľ 1:
	Dosiahnuť zlepšenie stavu biotopu druhov mihuľa potiská (Eudontomyzon danfodi) a kunka žltobruchá (Bombina variegata) zo stavu B (dobrý) do stavu A (vynikajúci), minimálne na časti územia do roku 2035 a na ostatnom území do roku 2047.

	
	Merateľný indikátor plnenia: aspoň na časti územia v roku 2035 dosiahnutý stav A druhu mihuľa potiská (Eudontomyzon danfodi) a kunka žltobruchá (Bombina variegata), v roku 2047 dosiahnutý tento stav na celom území.

	
	Opatrenie 1.1
	Zlepšenie charakteru toku Rimava

	
	
	Merateľný indikátor plnenia: postupné odstránenie bariér na toku do roku 2027, spriechodnenie toku pre druh mihuľa potiská (Eudontomyzon danfodi), zlepšenie stavu druhu (do stavu A)

	
	číslo  aktivity
	opis aktivity
	výstup – indikátor plnenia aktivity
	Predpokladaný termín realizácie
	zodpovednosť
	Predpokladaný spôsob financovania
	EFP

	
	1.1.1
	Stretnutie so správcom toku v otázke postupného riešenia migračných bariér č. 1 a č. 2 v toku (návrh riešenia  je spracovaný pod touto tabuľkou)
	Uskutočnené stretnutie, zápis zo stretnutia
	2018-2020
	ŠOP SR
	ŠOP SR
	1

	
	1.1.2
	Identifikovanie vlastníkov migračných bariér č. 3, 4, 5 a stretnutie s vlastníkmi bariér v otázke postupného riešenia migračných bariér č. 3 – 5 (návrh riešenia  je spracovaný pod touto tabuľkou)
	Identifikovaní vlastníci, uskutočnené stretnutie, zápis zo stretnutia
	2018 - 2020
	ŠOP SR
	ŠOP SR
	1

	
	1.1.3
	Vypracovanie návrhu na odstránenie (postup prác) jednotlivých migračných bariér na tokoch a stanovenie harmonogramu riešenia
	Spracovaný postup (projekt) spriechodnenia toku
	2020-2021
	ŠOP SR,

SVP, š.p. –bariéry č. 1 a 2

Vlastníci bariér č. 3, 4, 5
	Rozpočet SVP, š.p. (bariéry 1 a 2), iné zdroje (bariéry 3, 4, 5)
	1

	
	1.1.4.
	Odstraňovanie migračných bariér v zmysle spracovaného projektu
	Tok bez bariér, Prezencia všetkých vývinových štádií druhu mihuľa potiská (E. danfordi) v celom úseku CHÚ
	2021-2035
	ŠOP SR,

SVP, š.p. (bariéry 1, 2)

Vlastníci bariér č. 3, 4, 5
	Štátny rozpočet, granty, iné zdroje
	1

	
	1.1.5
	Kontrola postupného zlepšenia podmienok pre prirodzené druhové zloženie vodného toku


	Realizované kontroly, monitoring druhov v toku, evidencia celého druhového spektra vodných živočíchov charakteristických pre daný typ rieky.
	Raz za 2-3 roky
	ŠOP SR
	Štátny rozpočet, granty, iné zdroje
	1

	
	1.1.6
	Vypracovanie plánu a prerokovanie zásad pravidelnej údržby vodného toku správcom vodného toku a spôsobu jej výkonu vrátane použitia mechanizmov a podmienok ich vstupu do chráneného územia s dôrazom na:

1. zamedzenie zásahov do riečneho koryta, ktoré by mohli mať negatívny vplyv na predmety ochrany
2. v prípade potreby rekonštrukčných a asanačných prác – ich realizácia len tých prác, ktoré budú mať pozitívny dopad na cieľové druhy
	Ročný plán údržby vodného toku

Tok bez zásahov do koryta
Zachovaný stav druhov alebo zlepšenie ich stavu
	trvalý
	ŠOP SR, SVP, š.p.
Orgán ochrany prírody
	Štátny rozpočet, granty, iné zdroje
	1

	
	Opatrenie 1.2
	Monitoring stavu druhu mihuľa potiská (Eudontomyzon danfodi)

	
	
	Merateľný indikátor plnenia: informácie o stave populácie druhu

	
	číslo  aktivity
	opis aktivity
	výstup – indikátor plnenia aktivity
	Predpokladaný termín realizácie
	zodpovednosť
	Predpokladaný spôsob financovania
	EFP

	
	1.2.1
	pravidelný monitoring populácie druhu v toku
	údaje z monitoringu v KIMS
	trvalý (interval podľa potreby)
	ŠOP SR
	ŠOP SR
	1

	
	1.2.2
	vyhodnocovanie stavu populácie druhu vzhľadom k realizovaným opatreniam na toku
	zhodnotený stav druhu
	každých 5 rokov
	ŠOP SR
	ŠOP SR
	1


Riešenie bariér na vodnom toku:

Vypracovať návrh na úpravu bariéry č. 1 – podľa výsledkov pozorovania migrácie by stačilo na pravej strane bariéry vybudovať betónový - rampový – bezprepážkový  - stiesnený rybovod. Rybovod by mal mať stúpanie a dĺžku takú, aká je v nábehovej časti betónového podkladu pod kaskádou (prípadne mierne väčšie). Úseky o tejto dĺžke a sklone by sa striedali s betónovymi bazénikmi/priehlbňami o dĺžke cca 20 cm a šírke 20 cm. Takýto rybovod by stačil na migráciu mihule potiskej a hlaváča pásoplutvého a podľa pozorovania migrácie by vyústenie rybovodu tieto druhy našli. Pstruh bariéru vie prekonať. Ak by to bolo možné a stupeň už v súčasnosti na vodnom toku neplní žiadnu funkciu, je vhodné túto bariéru spriechodniť, resp. odstrániť po celej šírke. Realizácia rybovodu by nemala byť náročná ani časovo ani finančne – dopad by to malo predovšetkým metodický – ak by bol účinný, malo by zmysel sledovať migráciu na všetkých bariérach čo by značne ušetrilo náklady na budovanie rybovodov. Na tejto bariére by sa rybovod bez monitoringu migrácie navrhoval v iných dimenziách a samozrejme vo vyššej finančnej náročnosti.
Spracovať návrh na úpravu bariéry č. 2 rovnakým spôsobom ako pre bariéru č.1 na jednej strane bariéry alebo po celej šírke vodného toku.
V spolupráci so správcom toku vypracovať návrh pre elimináciu líniovej migračnej prekážky a priečnych prekážok č. 3 a 4 – ide o náročnejšiu úpravu.

Identifikovať a spojiť sa so správcom odberného objektu – migračná bariéra č. 5 a v rámci rekonštrukcie tohto objektu (objekt je v stave, kedy bude v dohľadnej dobe potrebná rekonštrukcia) spracovať návrh spriechodnenia tejto bariéry. Bariéra je pravdepodobne nepriechodná pre všetky druhy – teda aj pre pstruha. Bariéra by mohla byť odstránená výstavbou tzv. štetinového rybovodu, alebo v prípade územnej rezervy a súhlasu so správcom výstavbou biokoridorov.
Tabuľka č. 4: Navrhované opatrenia, stanovenie harmonogramu ich plnenia, určenie subjektu zodpovedného za nich, stanovenie merateľných indikátorov ich plnenia – operatívny cieľ 2
	Operatívny cieľ 2:
	Udržanie stavu B (dobrý) biotopu druhu vydra riečna (Lutra lutra).

	
	Merateľný indikátor plnenia: zachovaný stav B druhu vydra riečna (Lutra lutra)

	
	Opatrenie 2.1
	Zachovanie kvality vody v toku Rimavy

	
	
	Merateľný indikátor plnenia: nezhoršená kvalita vody vplyvom z okolitých pozemkov, vhodné podmienky pre existenciu mihule a vydry v území, nezhoršovanie ich stavu

	
	číslo  aktivity
	opis aktivity
	výstup – indikátor plnenia aktivity
	Predpokladaný termín realizácie
	zodpovednosť
	Predpokladaný spôsob financovania
	EFP

	
	2.1.1.
	Komunikácia s vlastníkmi, užívateľmi, okolitými obcami o hodnotách územia a ohrozujúcich vplyvoch
	Zrealizované stretnutia, zvýšenie informovanosti o hodnotách územia
	trvalý
	ŠOP SR
	Rozpočet ŠOP SR
	1

	
	2.1.2
	Kontrola stavu územia s cieľom zistiť prípadné negatívne vplyvy na územie
	Realizované kontroly
	každoročne
	ŠOP SR
	Rozpočet ŠOP SR
	1

	
	2.1.3
	V prípade identifikácie negatív. vplyvov zabezpečiť stretnutie so subjektom ich spôsobujúcim z cieľom ich eliminácie (napr. vyústenie odpadových vôd do toku)
	Odstránenie alebo eliminácia negatívnych vplyvov na územie na základe dohodnutých opatrení
	Podľa potreby
	ŠOP SR, dotknutý subjekt
	dotknutý subjekt
	1

	
	2.1.4
	Zabezpečenie korektného chodu ČOV v súvislosti s nápravnými opatreniami manipulačného poriadku ČOV, zamedzenie náhodných únikov odpadových vôd do riečneho koryta
	Zvýšená kvalita vody v rieke, bez zaznamenaného úniku odpad. vôd
	trvalý
	ŠOP SR, Správca ČOV
	Správca ČOV
	1

	
	2.1.5
	Odstraňovanie komunálneho odpadu nachádzajúceho sa v riečnom koryte.
	Riečne koryto bez komunálneho odpadu
	celoročne
	mesto Tisovec
	Mestský rozpočet, granty
	1

	
	Opatrenie 2.2
	Monitoring stavu druhu vydra riečna (Lutra lutra)

	
	
	Merateľný indikátor plnenia: informácie o stave populácie druhu

	
	číslo  aktivity
	opis aktivity
	výstup – indikátor plnenia aktivity
	Predpokladaný termín realizácie
	zodpovednosť
	Predpokladaný spôsob financovania
	EFP

	
	2.2.1
	pravidelný monitoring populácie druhu v toku
	údaje z monitoringu v KIMS
	trvalý (interval podľa potreby)
	ŠOP SR
	Rozpočet ŠOP SR, granty
	1

	
	2.2.2
	vyhodnocovanie stavu populácie druhu vzhľadom k realizovaným opatreniam na toku
	zhodnotený stav druhu
	každých 5 rokov
	ŠOP SR
	Rozpočet ŠOP SR
	1


Tabuľka č. 5: Navrhované opatrenia, stanovenie harmonogramu ich plnenia, určenie subjektu zodpovedného za nich, stanovenie merateľných indikátorov ich plnenia – operatívny cieľ 3
	Operatívny cieľ 3:
	Zachovať stav B (dobrý) biotopu druhu netopier brvitý (Myotis emarginatus) a zachovať v území prítomnosť druhov netopier obyčajný (Myotis myotis), netopier ostrouchý (Myotis blythi), podkovár malý (Rhinolophus hipposideros).

	
	Merateľný indikátor plnenia: udržaný stav B druhov netopierov

	
	Opatrenie 3.1
	Zlepšenie kvality brehových porastov a sprievodnej vegetácie toku

	
	
	Merateľný indikátor plnenia: zlepšený stav (druhové zloženie, štruktúra) brehových porastov a tým zachované podmienky pre výskyt netopierov v území

	
	číslo  aktivity
	opis aktivity
	výstup – indikátor plnenia aktivity
	Predpokladaný termín realizácie
	zodpovednosť
	Predpokladaný spôsob financovania
	EFP

	
	3.1.1
	V spolupráci so správcom toku a vlastníkmi okolitých pozemkov zabezpečiť zachovanie brehových porastov (drevín) vytvárajúcich podmienky pre druhy živočíchov
	Zachovalé nevyrúbané brehové porasty, zachovaný alebo zlepšený stav druhov (stav B alebo A)
	trvalý
	Vlastník

a užívateľ pozemku, SVP š.p.
	Rozpočet vlastníka, užívateľa
	1

	
	3.1.2
	Uplatňovanie pôvodných druhov drevín pri obnove brehových porastov (jelša lepkavá, vŕba krehká a čremcha obyčajná
	Pôvodné druhové zloženie brehových porastov
	trvalý
	Vlastník

a užívateľ pozemku, SVP š.p.
	Rozpočet vlastníka, užívateľa
	1

	
	Opatrenie 3.2
	Monitoring stavu druhov netopierov

	
	
	Merateľný indikátor plnenia: informácie o stave populácie druhov

	
	číslo  aktivity
	opis aktivity
	výstup – indikátor plnenia aktivity
	Predpokladaný termín realizácie
	zodpovednosť
	Predpokladaný spôsob financovania
	EFP

	
	3.2.1
	pravidelný monitoring populácie druhu v toku
	údaje z monitoringu v KIMS
	trvalý (interval podľa potreby)
	ŠOP SR
	Rozpočet ŠOP SR, granty
	1

	
	3.2.2
	vyhodnocovanie stavu populácie druhu vzhľadom k realizovaným opatreniam na toku
	zhodnotený stav druhu
	každých 5 rokov
	ŠOP SR
	Rozpočet ŠOP SR
	1


Tabuľka č. 6: Navrhované opatrenia, stanovenie harmonogramu ich plnenia, určenie subjektu zodpovedného za nich, stanovenie merateľných indikátorov ich plnenia – operatívny cieľ 4

	Operatívny cieľ 4:
	Zachovať brehové porasty a sprievodnú vegetáciu a zlepšiť ich kvalitu s dôrazom na prirodzené druhové zloženie.

	
	Merateľný indikátor plnenia: zachovaná brehová vegetácia toku bez inváznych druhov rastlín, prednostne s pôvodným druhovým zložením

	
	Opatrenie 4.1
	Realizácia vhodných opatrení v brehových porastoch a sprievodnej vegetácii toku

	
	
	Merateľný indikátor plnenia: výskyt prioritne pôvodných druhov v brehových porastoch toku, vytvorené podmienky pre zachovanie druhu kunka žltobruchá

	
	číslo  aktivity
	opis aktivity
	výstup – indikátor plnenia aktivity
	Predpokladaný termín realizácie
	zodpovednosť
	Predpokladaný spôsob financovania
	EFP

	
	4.1.1.
	Odstraňovanie inváznych druhov rastlín metódami v zmysle prílohy č. 2a vyhlášky č. 24/2003 Z. z. v znení neskorších predpisov
	Priaznivý stav biotopov brehových porastov, porasty bez inváznych druhov, zlepšený kunky v území
	trvalý
	Vlastník

a užívateľ pozemku, SVP š.p.
	Vlastník

a užívateľ pozemku, SVP š.p., iné zdroje
	1

	
	4.1.2
	Kontrola účinnosti vykonaných zásahov na odstraňovanie inváznych druhov rastlín
	realizované kontroly stavu
	trvalý
	ŠOP SR
	Rozpočet ŠOP SR
	1

	
	4.1.3
	Podporovať vznik mokraďných biotopov lemujúcich tok Rimavy s vhodnými podmienkami pre kunku žltobruchú (Bombina variegata).
	Vytvorené terénne depresie s vodou, zlepšenie stavu druhu v území
	trvalý
	Vlastník

a užívateľ pozemku, SVP š.p., ŠOP SR
	Rozpočet ŠOP SR, vlastníka, užívateľa, iné zdroje
	1

	
	Opatrenie 4.2
	Monitoring stavu druhu kunka žltobruchá (Bombina variegata)

	
	
	Merateľný indikátor plnenia: informácie o stave populácie druhov

	
	číslo  aktivity
	opis aktivity
	výstup – indikátor plnenia aktivity
	Predpokladaný termín realizácie
	zodpovednosť
	Predpokladaný spôsob financovania
	EFP

	
	4.2.1
	pravidelný monitoring populácie druhu v toku
	údaje z monitoringu v KIMS
	trvalý (interval podľa potreby)
	ŠOP SR
	Rozpočet ŠOP SR, granty
	1

	
	4.2.2
	vyhodnocovanie stavu populácie druhu vzhľadom k realizovaným opatreniam na toku
	zhodnotený stav druhu
	každých 5 rokov
	ŠOP SR
	Rozpočet ŠOP SR
	1


Tabuľka č. 7: Navrhované opatrenia, stanovenie harmonogramu ich plnenia, určenie subjektu zodpovedného za nich, stanovenie merateľných indikátorov ich plnenia – operatívny cieľ 5

	Operatívny cieľ 5:
	Zlepšiť podmienky pre prirodzené druhové zloženie územia elimináciou nepôvodných druhov živočíchov.

	
	Merateľný indikátor plnenia: zachovanie vhodných podmienok pre druhy – najmä populáciu vydry a mihule

	
	Opatrenie 5.1
	Odstraňovanie nepôvodných druhov živočíchov z toku

	
	
	Merateľný indikátor plnenia: minimálne zastúpenie nepôvodných druhov rýb v toku

	
	číslo  aktivity
	opis aktivity
	výstup – indikátor plnenia aktivity
	Predpokladaný termín realizácie
	zodpovednosť
	Predpokladaný spôsob financovania
	EFP

	
	5.1.1
	Rokovania so správcom rybárskeho revíru s cieľom konzultovať ich aktivity na toku – zarybňovanie a výlov nepôvodných druhov
	realizované stretnutia, dohodnutý plán aktivít
	2018 a ďalej podľa potreby
	ŠOP SR
	Rozpočet ŠOP SR
	1

	
	5.1.2
	Obmedziť až úplne vylúčiť vypúšťanie nepôvodného druhu pstruha dúhového (Oncorhynchus mykkis) do toku
	Tok bez nepôvodných druhov rýb
	trvalý
	ŠOP SR,

MO SRZ
	Rozpočet SRZ
	1

	
	5.1.3
	Zarybňovať pôvodnými druhmi rýb napr. pstruhom potočným (Salmo trutta morpha fario) a čerebľou pestrou (Phoxinus phoxinus)
	Pôvodné druhové zloženie rýb, zlepšenie stavu vydry
	trvalý
	ŠOP SR,

MO SRZ
	Rozpočet SRZ
	1


Tabuľka č. 8: Navrhované opatrenia, stanovenie harmonogramu ich plnenia, určenie subjektu zodpovedného za nich, stanovenie merateľných indikátorov ich plnenia – operatívny cieľ 6

	Operatívny cieľ 6:
	Zvýšenie povedomia verejnosti o hodnotách a potrebách ochrany územia s cieľom eliminovať negatívne vplyvy, ktoré ohrozujú alebo by mohli ohroziť predmety ochrany v území.

	
	Merateľný indikátor plnenia: poznanie jedinečnosti chráneného územia miestnym obyvateľstvom a zvýšenie povedomia o význame lokality a ochrane prírody v chránenom území, eliminácia negatívnych javov v území

	
	Opatrenie 6.1
	Realizácia aktivít na zvýšenie povedomia verejnosti o území

	
	
	Merateľný indikátor plnenia: eliminácia negatívnych vplyvov na územie

	
	číslo  aktivity
	opis aktivity
	výstup – indikátor plnenia aktivity
	Predpokladaný termín realizácie
	zodpovednosť
	Predpokladaný spôsob financovania
	EFP

	
	6.1.1.
	Komunikácia s vlastníkmi, užívateľmi, okolitými obcami o hodnotách územia a ohrozujúcich vplyvoch
	Zrealizované stretnutia, zvýšenie informovanosti o hodnotách územia
	trvalý
	ŠOP SR
	Rozpočet ŠOP SR, iné zdroje
	1

	
	6.1.2
	Kontrola stavu územia s cieľom zistiť prípadné negatívne vplyvy na územie
	Realizované kontroly
	každoročne
	ŠOP SR
	Rozpočet ŠOP SR
	1

	
	6.1.3
	vylúčenie aplikácie chemických látok (pesticídov) v lesných porastoch,  aby sa predišlo k náhodnému úniku látok do predmetného vodného toku
	Zvýšená kvalita vody v rieke, bez zaznamenaných náhodných únikov
	trvalý
	ŠOP SR, Správca lesných porastov
	Správca lesných porastov
	1

	
	6.1.4
	Zabezpečovať pravidelnú bežnú starostlivosť podľa zodpovedajúceho druhu pozemku
	Územia bez výskytu nepôvodných a inváznych druhov, z ktorých by sa šírili na iné časti územia
	trvalý
	Vlastníci, užívatelia
	Vlastníci, užívatelia
	1

	
	6.1.5
	Pravidelná údržba a obnova technického vybavenia – 4 stĺpov a 2 informačných tabúľ
	Funkčné označenie chráneného územia
	trvalý (interval podľa potreby)
	ŠOP SR
	Rozpočet ŠOP SR, iné zdroje
	1


4. Spôsob vyhodnocovania plnenia programu starostlivosti

Plnenie opatrení by malo byť kontrolované a vyhodnocované na úrovni Správy NP Muránska planina, naplnením výstupu opatrení podľa stanoveného merateľného indikátora plnenia opatrenia (kapitola 3.4.), v súlade s harmonogramom opatrení (tabuľky č. 3 - 8). V tabuľke je vyznačené predpokladané trvanie opatrenia znakom x pre príslušný rok, červenou farbou sú vyznačené interné kontroly a vyhodnocovania opatrení (úroveň Správy NP Muránska planina).
Tabuľka č. 9:  Harmonogram opatrení a dosiahnutých výstupov
	Opatrenie
	2018
	2019
	2020
	2021
	2022
	2023
	2024
	2025
	2026
	2027
	2028
	2029
	2030
	2031
	2032
	2033
	2034
	2035
	2036
	2037
	2038
	2039
	2040
	2041
	2042
	2043
	2044
	2045
	2046
	2047

Výstupom kontroly bude správa o vykonanej kontrole, ktorá bude odoslaná orgánu ochrany prírody, ktorý schvaľuje program starostlivosti o chránené územie s prípadnými návrhmi na modifikáciu programu starostlivosti podľa výsledkov riešených aktivít/opatrení. Modifikácie budú považované za dodatky programu starostlivosti a po prerokovaní a schválení orgánom ochrany prírody sa stanú integrálnou súčasťou programu starostlivosti.
5. Použité podklady a zdroje informácií
Hajdú J., 2015: Správa s Ichtyologického prieskumu na vybraných úsekoch SKUEV 0003Rimava. Záverečná správa, 2 - 4. [Depon. in ŠOP SR, Správa NP Muránska planina, Revúca].
Hapl E., 2014: Zistenie zhromaždísk, neresísk a prekážok v toku pre druh mihuľa potiská (Eudontomyzon 
danfordi) vizuálnou kontrolou v SKUEV 0003 Rimava a vypracovanie návrhu opatrení na zlepšenie stavu 
ochrany predmetného druhu. Záverečná správa 2 - 4. [Depon. in ŠOP SR, Správa NP Muránska planina, Revúca].

Turis P., 1991: Správa o mapovaní výskytu vydry riečnej na území CHKO Muránska planina. Bulletin Vydra,43–44. 
Turis P., 1992: Nové údaje o výskyte vydry z Muránskej planiny. Bulletin Vydra, 3: 77. 

Uhrin M. & Hapl E., 2002: Migračné trasy obojživelníkov (Amphibia) v územnej pôsobnosti Správy Národného parku Muránska planina. Výskum a ochrana prírody Muránskej planiny, 3: 147–154. 
Uhrin M., Hrivnák R. & Urban P., 1995: K výskytu vydry riečnej (Lutra lutra L.) v povodí rieky Rimava. Bulletin Vydra, 5: 40–43. 

Zontág M. 2003: Správa z ichtyologického prieskumu vybraných vodných tokov NP Muránska planina. Záverečná správa, 6 s. [Depon. in ŠOP SR, Správa TANAP-u, Tatranská Štrba].
Zontág M. 2003: Mihule z vodných tokov NP Muránska planina. Poľovníctvo a rybárstvo, 55(9): 46–47. 
Zákon č. 543/2002 Z.z. o ochrane prírody a krajiny v znení neskorších predpisov.

Výnos Ministerstva životného prostredia Slovenskej republiky č. 3/2004 – 5.1 zo 14. júla 2004, s účinnosťou 
od 1. augusta 2004.
Rozhodnutie Komisie z 25. januára 2008, ktorým sa podľa smernice Rady 92/43/EHS prijíma prvý aktualizovaný zoznam lokalít európskeho významu v alpskom biogeografickom regióne [oznámené pod číslom K(2008) 271](2008/218/ES).
Rozhodnutie Komisie zo 16. novembra 2012, ktorým sa podľa smernice Rady 92/43/EHS prijíma šiesty aktualizovaný zoznam lokalít európskeho významu v alpskom biogeografickom regióne [oznámené pod číslom C(2012) 8120](2013/22/EÚ).
Rezervačná kniha rieka Rimava.
Údaje o vyhotovovateľovi programu starostlivosti chráneného areálu Rimava
Vyhotovovateľmi programu starostlivosti sú pracovníci Štátnej ochrany prírody Slovenskej republiky – Správy Národného parku Muránska planina.

Autori: Ing. Jerguš Tesák, Mgr. Denisa Löbbová, Ing. Jana Šmídtová, Ing. Renáta Jakubčová, Ing. Tomáš Iľko, Ing. Slavka Belánová 
V Revúcej november 2017
6. Minimálny rozsah príloh 

6.1. Mapa predmetov ochrany 

6.2. Mapa identifikácie vlastnícko-užívateľských vzťahov

6.3. Mapa využitia územia 

6.4. Mapa ekologicko-funkčných priestorov 

6.5 Mapa zón 
(nespracováva sa, nakoľko územie nie je zónované)
6.6. Mapy navrhovaných opatrení starostlivosti na jednotlivých parcelách 

6.6.1 Mapy navrhovaných opatrení starostlivosti na jednotlivých parcelách – odstraňovanie migračných bariér (opatrenie 1.1)

 6.6.2 Mapy navrhovaných opatrení starostlivosti na jednotlivých parcelách – odstraňovanie migračných bariér (opatrenie 1.1)

6.6.3 Mapy navrhovaných opatrení starostlivosti na jednotlivých parcelách – odstraňovanie migračných bariér (opatrenie 1.1)

6.6.4 Mapy navrhovaných opatrení starostlivosti na jednotlivých parcelách – odstraňovanie migračných bariér (opatrenie 1.1)

